SET ปิดเช้าลบเกือบ 8 จุด หวั่นสงครามการค้ากระทบเศรษฐกิจเอเชีย บ่ายเสี่ยงหลุด 1,750 จุด
SET ปิดเช้าลบเกือบ 8 จุด หวั่นสงครามการค้ากระทบเศรษฐกิจเอเชีย บ่ายเสี่ยงหลุด 1,750 จุด โดยดัชนีปิดเช้านี้ที่ระดับ 1,752.97 จุด ลดลง 7.50 จุด หรือ 0.43% มูลค่าการซื้อขาย 3.30 หมื่นลบ.
2 ต.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (2 ต.ค.61) ที่ระดับ 1,752.97 จุด ลดลง 7.50 จุด หรือ 0.43% มูลค่าการซื้อขาย 3.30 หมื่นลบ.
ด้าน  นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้แกว่งตัวในแดนลบ เป็นไปในทิศทางเดียวกับตลาดหุ้นในภูมิภาคเอเชียที่เช้านี้ติดลบกันเกือบทุกตลาดฯ จากความกังวลสงครามการค้า เนื่องจากคนมองว่าสงครามการค้าจะกระทบต่อเศรษฐกิจทางฝั่งเอเชีย โดยตัวเลข PMI ภาคการผลิตของฮ่องกงชะลอตัวลง ทำให้ตลาดหุ้นฮ่องกงปรับตัวลงมากในเช้านี้ ซึ่งต่างมองกันว่าเป็นผลจากสงครามการค้า และเมื่อวานนี้ทางสหรัฐฯ, แคนาดา และเม็กซิโก บรรลุข้อตกลงการค้ากันได้ แต่คนมองว่าเป็นหนึ่งในรูปแบบของการกีดกันการค้าทำให้ตลาดมีความกังวล
นอกจากนี้ เงินดอลลาร์สหรัฐฯที่แข็งค่าขึ้นมา ทำให้ตลาดหุ้นในเอเชีย รวมถึงตลาดหุ้นไทย มักจะเคลื่อนไหวในแดนลบ อีกทั้งฝ่ายวิจัยมองว่าตลาดหุ้นไทยในช่วงต้นเดือนตุลาคมจะผันผวนในทางลบ จากความเสี่ยงปัจจัยนอกประเทศ และการที่ธนาคารแห่งประเทศไทย (ธปท.) เข้ามาคุมการปล่อยกู้อสังหาริมทรัพย์ทำให้เป็นลบต่อกลุ่มแบงก์ และอสังหาริมทรัพย์ อย่างไรก็ดี มองว่าดัชนีน่าจะเป็นการย่อตัวลงก่อนที่จะไปต่อ
ส่วนแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯมีโอกาสที่จะถอยลง โดยมีแนวรับ 1,750 จุด ส่วนแนวต้าน 1,762 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,392.58 ล้านบาท ปิดที่ 54.50 บาท ลดลง 0.25 บาท
CPALL มูลค่าการซื้อขาย 2,146.49 ล้านบาท ปิดที่ 70 บาท เพิ่มขึ้น 0.50 บาท
PTTEP มูลค่าการซื้อขาย 1,675.15 ล้านบาท ปิดที่ 158 บาท ลดลง 2 บาท
PTTGC มูลค่าการซื้อขาย 1,212.11 ล้านบาท ปิดที่ 81.75 บาท ราคาไม่เปลี่ยนแปลง
AOT มูลค่าการซื้อขาย 1,030.18 ล้านบาท ปิดที่ 64.50 บาท ลดลง 0.50 บาท